<classify> UBORESHAJI wa Daftari la Kudumu la Wapigakura utafanyika katika mkoa wa Dodoma kwa kuanza na halmashauri tatu za Chemba, Kondoa Mjini na Vijijini na baadaye katika halmashauri nyingine.Akizungumza na vyombo vya habari mjini hapa jana, Mwenyekiti wa Tume ya Taifa ya Uchaguzi NEC, Jaji mstaafu Semistocles Kaijage, alisema uboreshaji wa daftari hilo utakaoanza Oktoba 26, mwaka huu, pia utahusisha mikoa ya Songwe na Singida.Alisema kabla ya uboreshaji huo kufanyika, mwaka jana ulifanyika uhakiki wa vituo vya kupigia kura 2,606 vilivyotumika katika uchaguzi mkuu wa mwaka 2015, hivyo tume hiyo imeamua kuongeza vituo 80 na kuwa na vituo 2,686 mkoani humo.Katika uboreshaji wa Daftari la Wapigakura mkoa wa Dodoma kama ilivyokuwa mwaka 2015, zitatumika mashine za kielektroniki za BVR katika kuingiza taarifa za waliojiandikisha. Uandikishaji utafanyika kwa siku saba kuanzia Oktoba 26 hadi mwisho wa mwezi huu, alisema.Jaji Kaijage alisema NEC imekamilisha maandalizi ya uboreshaji wa daftari hilo katika mkoa wa Dodoma na sula hilo limefanikiwa kutokana na ushirikiano wa vyama vya siasa, viongozi wa dini, wawakilishi wa asasi za kiraia, makundi maalumu na wanahabari.Alisema kisheria uboreshaji wa daftari hilo unatakiwa kufanyika mara mbili baada ya uchaguzi wa 2015 na kwamba uboreshaji wa daftari katika awamu ya kwanza ulishafanyika katika mikoa ya Arusha, Kilimanjaro, Manyara, Simiyu, Mara, Mwanza, Geita, Shinyanga, Kagera na Kigoma.Alisema uboreshaji huo wa Daftari la Wapigakura utawahusu wapigakura wapya ambao wametimiza umri wa miaka 18 na wale ambao watatimiza umri wa miaka 18 siku ya uchaguzi mkuu wa mwaka 2020.  <topic>: KITAIFA 